ՀՀ ՏԱՎՈՒՇԻ ՄԱՐԶՊԵՏ ԱՐՄԵՆ ՂՈՒԼԱՐՅԱՆԻ ԵԼՈՒՅԹԸ ՈՍՏԻԿԱՆՈՒԹՅԱՆ ՕՐՎԱՆ ՆՎԻՐՎԱԾ ՀԱՆԴԻՍԱՎՈՐ ՆԻՍՏԻՆ 15.04.2014 Թ.

 Հարգելի ոստիկաններ, պարոնայք սպաներ, հագելի ներկաներ

 Այսօր Ձեզ հետ միասին նշում ենք Հայաստանի Ոստիկանության օրը: Դա իսկական տոն է բոլորիս համար, քանի որ այս պահին ոչ միայն ամփոփում ենք արված գործերը, այլև արժանի գնահատական ենք տալիս դրանց, նաև մեծարում իրենց պարտականությունների կատարման մեջ առավել աչքի ընկած ծառայողներին:

 Հայաստանի ոստիկանությունը 96 տարեկան է: Գրեթե մեկ դար առաջ ստեղծված կառույցը ձևավորման ու կայացման ծանր ուղի է անցել. պայքարել է նորաստեղծ խորհրդային իշխանության թշնամիների դեմ, օրինականության ամրապնդման համար հաճախ գերմարդկային ջանքեր է գործադրել, կենաց ու մահու կռիվ է տվել հատկապես Հայրենական մեծ պատերազմի տարիներին` հերոսության ու անձնազոհության օրինակներ տալով թե ռազմաճակատում, թե թշնամու թիկունքում:

 Մեր ոստիկանների համար իսկական փորձության ու հայրենիքի արժանավոր զավակի արժանապատիվ պահվածքի ժամանակահատված դարձավ անկախության գործընթացը, երբ հայ միլիցիոներները արեցին ամեն հնարավորն ու անհնարինը բազմահազարանոց ցույցերի մասնակիցների անվտանգությունն ու հասարակական կարգուկանոնը պահպանելու գործում:

 Հետո եկան անկախության տարիները, որոնք նույնպես փորձություն դարձան բոլորիս համար: Ադրբեջանի իշխանությունները, չհաշտվելով Ստալինի կամքով իրենց բռնակցված Լեռնային Ղարաբաղի՝ բոլոր ժամանակներում հայկական Արցախ աշխարհի կորստյան հետ, պատերազմ սանձազերծեցին Արցախի ու նրան թիկունք դարձած Հայաստանի Հանրապետության և համայն հայության դեմ: Բայց նրանք հաշվի չէին առել մի կարևոր հանգամանք, որ վտանգի պահին հայի ոգին անկոտրում է, ու հանուն հայրենյաց ազատության հայ զորականը պատրաստ է զոհաբերել նաև ամենաթանկը՝ կյանքը:

 Ազատության համար մարտնչող հայ քաջորդիների հետ մեր գոյամարտին զինվորագրվեցին նաև մեր ոստիկանները, որոնք հատկապես սկզբնական շրջանում, երբ դեռ չէր ձևավորվել հայոց բանակը, որպես զենքի տակ գտնվող ու միասնական հրամանով գործող ուժի ներկայացուցիչներ, իրենց անմիջական պարտականությունները կատարելուց բացի իրականացնում էին նաև սահմանապահի պարտականություններ: Նրանցից շատերը զոհվեցին կռվի դաշտում: Հիշենք թեկուզ Նոյեմբերյանի բաժնի աշխատակիցներին, որոնք դարանակալ գնդակի զոհը դարձան հայրենի հողի պաշտպանի պարտքը կատարելիս: Հավերժ փառք նրանց անմար հիշատակին, իսկ մեր՝ ապրողներիս հոգու պարտքն է ոչ մի վայրկյան անգամ չմոռանալ մեր նահատակների սխրանքը:

 Այսօր մեր ժողովուրդը լծված է խաղաղ աշխատանքի: Եվ բոլորիս խաղաղ կյանքն ու հասարակական կարգուկանոնը պահպանելու իր անմիջական գործին է լծվել նաև Հայաստանի Հանրապետության ոստիկանությունը: Մենք շատ լավ ենք գիտակցում Ձեր աշխատանքի դժվարություններն ու բարդությունները: Կարող են լինել նաև սխալներ ու շեղումներ: Ոչ ոք ապահովագրված չէ դրանցից: Բայց պարտավոր ենք նաև արձանագրել, որ ոստիկանական համակարգը արմատապես դրական փոփոխությունների է ենթարկվում, ծառայության են մտնում նոր մտածողությամբ երիտասարդներ, հատկապես սպայական կորպուսը համալրում են կրթական բարձր ցենզ ունեցող, բարոյական բարձր հատկանիշներ ունեցող կադրեր: Եվ դա նրանց աշխատանքի այն կարևոր հիմնաքարն է, որի շնորհիվ ամրապնդվում է մարդկանց հավատն ու վստահությունը հայ ոստիկանի նկատմամբ:

 Մեր երկիրը թևակոխել է զարգացման նոր փուլ, փոխվել են հայրենիքի և ժողովրդի պահանջները: Նոր մարտահրավերներին դիմագրավելու համար ոստիկանությունն արդեն իսկ փոխում է աշխատանքի ձևերն ու մեթոդները: Հանրապետության ոստիկանապետի Տավուշի մարզ կատարած այցի ժամանակ խոսվեց համայնքային ոստիկանի և դպրոցի ոստիկանի աշխատանքի մասին, որն արդեն մարզում դարձել է իրականություն:

 Հայաստանի Հանրապետության Նախագահը կարևորել է ոստիկանության գործունեության մի կարևոր բաղադրիչ՝ հասարակության վստահությունն ու աջակցությունը: Այսօր վստահաբար կարող ենք նշել, որ արմատական քայլեր են արվել երկրի Նախագահի նախանշած խնդիրների իրականացման ուղղությամբ` որդեգրելով որակապես նոր գործելաոճ: Ամեն ինչ հանուն քաղաքացու և հասարակության բոլոր ջանքերն ընդդեմ հակաիրավական և մերժելի դրսևորումների:

 Որպես Տավուշի մարզպետ իմ գոհունակությունն եմ հայտնում ոստիկանություն- համայնքապետարաններ համագործակցության համար, որի արդյունքում բազմաթիվ ու բազմապիսի հարցեր են լուծվում համայնքներում: Մեծ է հատկապես նրանց ներդրումը զորակոչի և զորահավաքի ժամանակ, որի արդյունքում մարզը նշված ոլորտներում հասել է լուրջ հաջողությունների: Ներկայումս բոլոր համայնքներում ոստիկանության տեղամասային տեսուչների համար առանձնացվել են աշխատասենյակներ՝ հնարավորինս կահավորված: Այդպես ավելի ամուր կլինի կապը համայնքի բնակիչների հետ, առավել տեսանելի ու ընկալելի կլինի ոստիկանի աշխատանքի արդյունավետությունը,իսկ ժողովուրդն ավելի կվստահի նրան:

 Հարգելի ոստիկաններ.

 Ի սրտե շնորհավորում եմ Ձեզ Ոստիկանության օրվա կապակցությամբ, մաղթում մասնագիտական հաջողություններ, քաջառողջություն և ընտանեկան մեծ երջանկություն: